b'\n_START_ARTICLE_\nRamon God\xc3\xb3 Lallana\n_START_SECTION_\nBiografia\n_START_PARAGRAPH_\nRam\xc3\xb3n God\xc3\xb3 nasqu\xc3\xa9 l\'any 1864 a Bilbao, fill de Carles God\xc3\xb3 i Pi\xc3\xa9 i Antonia Lallana, durant l\'\xc3\xa8poca en qu\xc3\xa8 el seu pare i el seu oncle gestionaven les delegacions comercials a Bilbao i Oviedo de l\'empresa familiar dels God\xc3\xb3. Amb la crisi de la Tercera Guerra Carlina retornaren tots a Barcelona. _NEWLINE_El seu pare mor\xc3\xad l\'any 1897 i ell es f\xc3\xa9u c\xc3\xa0rrec de la propietat del diari La Vanguardia. Ram\xc3\xb3n God\xc3\xb3 va fundar l\'any 1912 la Paperera God\xc3\xb3 per trencar el monopoli imposat per "La Papelera Espa\xc3\xb1ola" i aix\xc3\xad subministrar paper al seu diari. Va impulsar l\'expansi\xc3\xb3 i influ\xc3\xa8ncia del diari, que va establir la seva seu al carrer Pelai de Barcelona. _NEWLINE_Alhora, milit\xc3\xa0 al Partit Liberal, amb el que fou elegit diputat pel districte d\'Igualada a les eleccions generals espanyoles de 1899, 1901, 1903 i 1905. Fou el primer Comte de God\xc3\xb3, t\xc3\xadtol que va rebre l\'any 1916 de mans del rei Alfons XIII. _NEWLINE_Ramon God\xc3\xb3 Lallana era un home coix, amb un problema de sordesa i quasi cec d\'un ull, per\xc3\xb2 amb una gran intel\xc2\xb7lig\xc3\xa8ncia i talent per a les finances. Fou pare de Carlos God\xc3\xb3 Valls, segon Comte de God\xc3\xb3, que l\'any 1965 instaur\xc3\xa0 un premi period\xc3\xadstic amb el seu nom, en ocasi\xc3\xb3 del centenari del seu naixement._NEWLINE_Una pla\xc3\xa7a a Copons, localitat on Ramon God\xc3\xb3 Lallana tenia una casa, s\'anomen\xc3\xa0 en honor seu.'